**Xαιρετισμός του Διευθυντή Εκπαίδευσης με την έναρξη του νέου σχολικού έτους 2014-2015**

Αγαπητοί μαθητές, γονείς και συνάδελφοι,

με την έναρξη του νέου σχολικού έτους **2014-15**, θα ήθελα να εκφράσω τις θερμότερες ευχές μου για μια δημιουργική σχολική χρονιά.

Όπως όλοι γνωρίζουμε το σχολείο αποτελεί κυψέλη χαράς και δημιουργίας και σκοπός του είναι να υπηρετήσει το υψηλό αγαθό της παιδείας μέσα σε θετικό κλίμα διαλόγου και συνεργασίας. Η πρόβλεψη, η καλή οργάνωση, η ανάληψη πρωτοβουλιών για την υλοποίηση καινοτόμων δράσεων, ο εθελοντισμός και η συλλογική δράση είναι στοιχεία που προάγουν τη γνώση και τον πολιτισμό.

Μπροστά στη σημαντικότητα και τη δυσκολία της εκπαιδευτικής διαδικασίας, η Διεύθυνση Δευτεροβάθμιας Εκπαίδευσης Καρδίτσας συνεχίζει να είναι κοντά στους διδάσκοντες, στους μαθητές και στις οικογένειές τους, συνεργάτης και αρωγός στον ωραίο αγώνα τους, ώστε με επιμονή και το συντονισμό όλων, το ταξίδι να είναι όμορφο και οι στόχοι να κατακτώνται.

**Απευθύνομαι λοιπόν σε όλους**,

Από εσάς **τους εκπαιδευτικούς** ζητώ και αυτή τη χρονιά, παρά τις αντιξοότητες, να δείξετε τον επαγγελματισμό σας όπως κάθε χρόνο και να αφοσιωθείτε στη μετάδοση των γνώσεων και των αξιών του πολιτισμού μας, ως οι κατ’ εξοχήν εμπνευστές της νέας γενιάς συμβάλλοντας έτσι με τον καλύτερο τρόπο στην υλοποίηση του παιδαγωγικού έργου

Από **τη διεύθυνση κάθε σχολείου**, θα ήθελα να συνεχίσει να διοικεί με αγάπη και σύνεση, με γνώμονα πάντα όχι μόνο τη μάθηση αλλά και τη γενικότερη ψυχοκοινωνική ανάπτυξη των παιδιών μας.

Σε εσάς **τους μαθητές** εύχομαι δύναμη για να ζήσετε, για να μάθετε, για να αναπτύξετε την ελευθερία της σκέψης σας, για να περιφρονήσετε τις ψεύτικες αξίες, για να δείτε τον κόσμο θετικά και να θελήσετε να τον κάνετε καλύτερο. Για να πιστέψετε ότι ο κόσμος είναι δικός σας και να τον διεκδικήσετε.

Είναι σίγουρο ότι εμείς ως Διοίκηση θα συνεχίσουμε όπως κάναμε και μέχρι τώρα να συνεργαζόμαστε με όλη την εκπαιδευτική κοινότητα και να βοηθάμε όσο μπορούμε στην επίλυση των προβλημάτων της καθημερινότητας.

Σήμερα το όραμα της Παιδείας είναι πιο ζωντανό για όλους μας από κάθε άλλη φορά.

**Σας ευχαριστώ θερμά και σας συγχαίρω εκ των προτέρων για την κάθε δυνατή προσπάθεια που θα καταβάλλετε.**

**Εύχομαι λοιπόν καλή δύναμη σε όλους και καλή χρονιά**.

**Ο Διευθυντής Δ.Ε.ΚΑΡΔΙΤΣΑΣ**

**ΘΩΜΑΣ ΚΑΡΑΝΙΚΑΣ**